Fico, Robert, predseda vlády SR (2024-01-18):
Už mám, ďakujem pekne. Ďakujem za položenú otázku a, samozrejme, trošku odľahčene odpoviem na úvod, že určite kvôli tomu nebudem ozuhlávať pani ministerku kultúry, ale teraz trochu vážnejšie. Mimovládne organizácie na Slovensku by som rozdelil na dve skupiny, a to sú mimovládne organizácie, ktoré naozaj často nahradzujú funkciu štátu a sú veľmi efektívne. Ja si vážim tie organizácie, ktoré pôsobia v sociálnej oblasti, v ochrane životného prostredia, pri ochrane kultúrnych pamiatok. A takýmto mimovládnym organizáciám sme pripravení kedykoľvek prejaviť aj úctu, aj ich finančne podporiť, kde to bude nevyhnutné. Je tu však obrovská skupina mimovládnych organizácií, ktoré bez akejkoľvek politickej zodpovednosti vyvíjajú čisto politickú činnosť, ktorá je zameraná proti vláde Slovenskej republiky, a ešte sa okrem toho aj sťažujú, že niekedy sa rozhodnú príslušné ústredné orgány štátnej správy buď skrátiť, alebo úplne zastaviť dotácie na ich činnosť. Ja odporúčam týmto mimovládnym organizáciám, aby si založili svoje vlastné politické strany, nech pokračujú v tradícii Progresívneho Slovenska, ktoré si ju založili a ktoré riadia. Bolo by dobré, keby mali aj nejakú mieru zodpovednosti, veď všetkých tých, ktorých vychovali, nech pustia do parlamentu, ale my nebudeme rešpektovať fungovanie týchto inštitúcií na princípe, že pýtajú od štátu peniaze a potom robia proti vláde vyslovene činnosť, ktorá nemá nič spoločné s demokratickou spoločnosťou. Preto, dámy a páni, diskutujeme vo vládnej koalícii, aké mechanizmy nastaviť, pokiaľ ide o fungovanie týchto organizácií. Viete, že vo svete platia veľmi zaujímavé zákony a majú ich niektoré demokratické krajiny o tzv. zahraničných agentoch. Viete, vy sa môžete smiať, páni v Progresívnom Slovensku, vy považujete Spojené štáty za kolísku demokracie, tak ak chcete, tak zoberme zákon o zahraničných agentoch a prepíšme ho od slova do slova, zahlasujete za? Som zvedavý, či zaň zahlasujete. Vidíte, už dvíhate hlavou, čo sa vám páči, to beriete, čo sa vám nepáči, tak neberiete. My si však myslíme, že je správne uvažovať nad mechanizmom, ktorý bude ukazovať, že odkadiaľ daná mimoriadna organizácia berie zdroje, kto ju podporuje, a pokiaľ táto organizácia berie zdroje zo zahraničia, je správne, aby ľudia zo Slovenska vedeli, že toto je nejaká mimovládna organizácia plne financovaná odtadiaľ, odtadiaľ, a potom si človek urobí na základe toho aj nejaký názor. Ja predsa nemôžem brať vážne také organizácie ako Zastavme korupciu, Via Iuris, veď to sú všetko, všetko, všetko zahraniční agenti platení zahraničím, takže to sú veci, ktoré nie sú ani objektívne a ktoré nemajú nič spoločné, ako som už povedal s demokratickým vývojom na Slovensku. (Potlesk.) Preto ja rešpektujem rozhodnutie pani ministerky kultúry, ja si uvedomujem, že ministerstvo kultúry má celý rad svojich priorít. Tie priority môžu smerovať k podpore slovenskej kultúry, k ochrane kultúrnych pamiatok, je toho veľmi, veľmi veľa. A chcem veľmi jasne povedať, že my rešpektujeme existenciu sexuálnych menšín na Slovensku, ale pre nás to, samozrejme, nie je téma, ktorá by bola v tom rebríčku číslo jedna alebo dva. My si myslíme, že táto krajina má podstatne vážnejšie problémy ako tieto, ktoré tak často vyťahujete. Preto ja podporujem v tomto rozhodnutí pani ministerku, chcem ju len požiadať, aby ak urobí ešte ďalšiu inventúru mimovládnych organizácií a našla tam organizácie mimovládneho charakteru, ktoré vyvíjajú činnosť proti vláde Slovenskej republiky, aby zastavila všetky dotácie. My tak urobíme vo všetkých rezortoch. Teraz hovorím o rezortoch, ktoré sú priamo kontrolované stranou SMER – slovenská sociálna demokracia, napríklad na ministerstve zahraničných vecí je to skoro pol milióna GLOBSEC, ale však GLOBSEC sa môže financovať zbrojárskymi firmami, hocijakým iným spôsobom. Dajme radšej tie peniaze Matici slovenskej, bude to stokrát lepšie. Takže... (potlesk) ďakujem pekne, pani ministerka, za váš postup. (Potlesk.)